VF Plus-vrou soek haar leer terug | Netwerk24
VF Plus-vrou soek haar leer terug
Deur Eugene Gunning 11 Augustus 2016 20:03
Só lyk die verkiesingsplakkate wat Madelaine Dehantschutter aan't afhaal was toe haar leer gesteel is.
Die VF Plus-kandidaat wie se leer gesteel is toe sy haar verkiesingsplakkate in George van pale afgehaal het, bied nou ’n beloning van R250 aan om dit terug te kry.
“Die leer is R1 600 werd,” sê die ontstelde Madeleine Dehantschutter.
Mense kan haar by mads1218@live.co.za kontak.
Dehantschutter, wat in die munisipale verkiesing 'n kandidaat in wyk 19 was, en Gisela Weinmann, die party se burgemeesterskandidaat in George, was Dinsdag besig om hul verkiesingsplakkate te verwyder toe die leer gesteel is.
Dehantschutter sê hulle het al vroeg begin om plakkate in Yorkstraat te verwyder en is toe na Knysnaweg.
Later het hulle die leer langs die pad naby ’n winkelsentrum neergesit en by ’n winkel ingeglip.
Hulle het vroeër ook die leer langs die pad neergesit en daar was nie probleme nie. Dié keer toe hulle terugkeer, was die leer skoonveld.
Omstanders sê ’n man met ’n bakkie het glo die leer op die bakkie gelaai en weggery.
“Ons het aanvanklik gedink iemand skeer die gek met ons en dat hulle die leer wegsteek,” sê Dehantschutter.
Sy is baie ontevrede. “Dit gaan oor die beginsel. Hoe werk dit? Jy stop en gryp iemand se leer.”
Sy het ’n beroep op die skuldige gedoen om die leer terug te besorg.
“Ek sukkel nou om die plakkate af te haal, want ek het die leer nodig.”
VF Plus-kandidaat leer dure les
VF Plus sê nee dankie vir koalisie met ANC
DA, VF Plus vorm dalk koalisie in Hessequa